Market Beat: Η εβδομάδα της Fed και των Τραπεζών στο εσωτερικό και διεθνώς | naftemporiki.gr\nMarket Beat: Η εβδομάδα της Fed και των Τραπεζών στο εσωτερικό και διεθνώς\nΔευτέρα, 18 Σεπτεμβρίου 2017 09:43\nΓια τις αγορές, το κύριο γεγονός αυτής της εβδομάδας θα είναι η συνεδρίαση της Fed επί της νομισματικής της πολιτικής την Τρίτη και την Τετάρτη, όπου είναι πιθανό να κάνει ένα ακόμη βήμα προς την ομαλοποίηση που γίνεται γρήγορα η επικρατούσα παγκόσμια τάση.\n«Οι εξελίξεις αυτή την εβδομάδα πρόκειται να επηρεάσουνε την παγκόσμια ρευστότητα, ενώ η Fed αναμένεται να ανακοινώσει την επέμβαση στην πορεία του ισολογισμού της την Τετάρτη και η BoE είναι στα πρόθυρα μιας πρώτης αύξησης επιτοκίων, ενδεχομένως τον Νοέμβριο», ανέφεραν οι αναλυτές της ANZ σε σημείωμα.\nΤο σκηνικό μετά από μια σειρά αξιωματούχων των κεντρικών τραπεζών που γίνονται ολοένα και πιο σαφείς στην στροφή τους προς πολιτικές σύσφιξης, μοιάζει έτοιμο για μια χαλάρωση της μόχλευσης της αγοράς και της μεταφοράς κεφαλαίων. Οι αποδόσεις στα αμερικανικά ομόλογα σκαρφάλωσαν 14 μονάδες βάσης την περασμένη βδομάδα με αυτές για τα αντίστοιχα βρετανικά να εκτινάσσονται 30! Η σεισμική μετατόπιση των επιτοκίων βοήθησε στο ότι η στερλίνα πέτυχε το υψηλότερο επίπεδο ενάντια σε ένα καλάθι νομισμάτων από την ψήφο του Brexit και εμφάνισε την καλύτερη εβδομάδα σε σχεδόν εννέα χρόνια.\nΑπό τις αρχές της εβδομάδας πριν την εβδομάδα εκπνοής των σειρών Σεπτεμβρίου (5/9), αναφέραμε πως τους θεσμικούς επενδυτές απασχολούσαν πλέον τα βασικά ζητήματα της ατζέντας του ΔΝΤ που σχετίζονται με την βιωσιμότητα του χρέους, αλλά και την ανακεφαλαιοποίηση των Τραπεζών. Παρά το υψηλό κεφαλαιακό απόθεμα στους δείκτες φερεγγυότητας, μια επιπλέον άσκηση ποιοτικού ελέγχου του ενεργητικού (AQR), πέρα από το "τεστ αντοχής" του 2018, πιθανόν να δημιουργούσε κεφαλαιακά ελλείμματα τα οποία οι μέτοχοι θα έπρεπε να καλύψουν με νέες αυξήσεις κεφαλαίου. Σημειώναμε στη συνέχεια: «Τεχνικά πλέον τα περιθώρια έχουν στενέψει, αν συνεχίσει η πτώση. Ο μέσος όρος κατεβαίνοντας αποφασιστικά κάτω από τη ζώνη των 809 μονάδων, το ελάχιστό του από τις 23 Ιουνίου ως τις 4/9, τα φρένα θα πιάσουν στις 775 μονάδες». Είχαμε επίσης αναφερθεί σε στηρίξεις του τραπεζικού δείκτη και του 26άρη, που όμως ξεπεράστηκαν πτωτικά στις δυο τελευταίες συνόδους την περασμένης εβδομάδας, σαν να μην υπήρχαν.\nΟ ΓΔ έκλεισε στις 776,2, έχοντας χτυπήσει χαμηλό εβδομάδας και τελευταίων τριών μηνών στις 773,81 μονάδες! Είναι γνωστή η προσήλωση της στήλης στα στατιστικά δεδομένα, αφού κατά τη γνώμη μας σπάνια «ψεύδονται» και όποτε συμβαίνει αυτό, η εξήγηση έχει να κάνει με παράγοντες εκτός αγορών, τους περίφημους «μαύρους κύκνους» από τη σφαίρα της πολιτικής και των γεωπολιτικών εντάσεων. Θεωρούμε αδύνατο να υπάρχουν «μαύροι κύκνοι» για το ΧΑ, αυτό που μάλλον φαίνεται μαύρο είναι το μέλλον των διαπραγματεύσεων για την τρίτη αξιολόγηση και αυτό για την ολοκλήρωση της πρώτης αξιολόγησης του προγράμματος με το ΔΝΤ. Το ΧΑ λοιπόν βούλιαξε μια εβδομάδα ανοδικότατη για τα χρηματιστήρια του ευρώ και οι αναφορές στο γιατί, δεν διαφέρουν από ότι κυκλοφορούσε, ως υπόνοια, από την πρώτη και πτωτική σύνοδο του Σεπτέμβρη.\nΣτην αγορά η ανησυχία μεγαλώνει, καθώς έγινε σαφές πως οι τράπεζες έχουν απλώσει ένα κλίμα που επηρεάζει τους υπόλοιπους τίτλους του 26άρη με διαφορετικό τρόπο. Οι περισσότεροι ωστόσο φοβούνται, μήπως αρχίσουν ρευστοποιήσεις θέσεων σε blue chip με μεγάλα κέρδη το 2017, τα περισσότερα εκ των οποίων ως τώρα λειτουργούν ως αναχώματα στην κατρακύλα των βασικών δεικτών. Εμείς περιμένουμε αντίδραση, γιατί αυτό υπαγορεύει η στήριξη στις 775 που τις βλέπαμε από το τέλος Αυγούστου και την αναφέραμε λίγο αργότερα, όταν κάποιοι μας θεώρησαν υπερβολικούς. Η εβδομάδα αυτή θα ξεκαθαρίσει πολλά, αναφορικά με τα αίτια των πιέσεων του Σεπτέμβρη, που έριξε την επίδοση του ΓΔ για φέτος στο 20% και του FTSE26 των θεσμικών στο 17%.\nΗ ανυπαρξία ευφορίας εμποδίζει μια αξιόλογη διόρθωση\nΌπως σημειώσαμε στο προηγούμενο σχόλιο, υποστήριζαν πολλοί ότι ο Σεπτέμβριος έχει όλα τα προσόντα να ξεβολέψει τους επενδυτές. Η εβδομάδα εκπνοής των σειρών Σεπτεμβρίου, κρίσιμη για όλες τις αγορές του πλανήτη λόγω triple witching στα παράγωγα προϊόντα, ξεκίνησε με τους αναλυτές να ειδοποιούν για επικείμενη μεγάλη διόρθωση. Θα την προκαλούσε μια δέσμη αρνητικών εξελίξεων, από τα καταστροφικά φυσικά φαινόμενα που έπληξαν τις ΗΠΑ ως τις εντάσεις στο πολιτικό σκηνικό στην Ουάσιγκτον και στην κατάσταση βρασμού στις σχέσεις των ΗΠΑ των Ιαπώνων και Ν. Κορεατών με την ηγεσία της Β. Κορέας, λόγω της επιθετικής στρατηγικής της.\nΜέσα στη βδομάδα οι επενδυτές κατ ουσία αγνόησαν μια νέα εκτόξευση διηπειρωτικού πυραύλου από την Πιονγιάνγκ, ενώ μέτρησαν αρνητικά τα δεδομένα που έδειξαν ότι οι επενδύσεις σταθερού ενεργητικού της Κίνας, η παραγωγή των εργοστασίων και οι λιανικές πωλήσεις αυξήθηκαν λιγότερο από ό, τι αναμενόταν. Ενισχύοντας τις εκτιμήσεις ότι η δεύτερη μεγαλύτερη οικονομία του κόσμου αρχίζει, σταδιακά, να χάνει την ισχύ της ενόψει του αυξανόμενου κόστους δανεισμού. Την Παρασκευή, αποδεικνύοντας την ανυπακοή της Πιονγιάνγκ ενόψει των εντατικοποιημένων κυρώσεων… εκτόξευσε άλλον ένα πύραυλο πάνω από την Ιαπωνία στον Ειρηνικό Ωκεανό. Η εκτόξευση ήρθε λίγες μέρες μετά την έγκριση νέων κυρώσεων από το Συμβούλιο Ασφαλείας των Ηνωμένων Εθνών για την πυρηνική δοκιμή της στις 3 Σεπτεμβρίου.\nΖήτω, υπάρχει πληθωρισμός\nΤην Πέμπτη όμως από τις ΗΠΑ ανακοινώθηκε ο λεγόμενος δομικός Δείκτης Τιμών Καταναλωτή, ο οποίος, αποκλείοντας τις υψηλής μεταβλητότητας τιμές της ενέργειας και των τροφίμων, αυξήθηκε κατά 0,2%. Σε δωδεκάμηνη βάση, ήταν στο 1,7% πάνω από το 1,6% των προβλέψεων των οικονομολόγων. Στα παράγωγα προϊόντα επί των επιτοκίων της Fed αποτυπώθηκε τιμολόγηση με πιθανότητα περίπου 45%, στο ότι η Fed θα αυξήσει τα επιτόκια μέχρι τον Δεκέμβριο, σε σύγκριση με το 25% περίπου, στην αρχή της εβδομάδας. Η ανακούφιση από το ότι θα επιστρέψει η Fed στην προγραμματισμένη αρχικά εφαρμογή του προγράμματος της νομισματικής σύσφιξης, έδωσε τη βάση για τη συνέχιση της ανόδου υπό τη μορφή του melt-up, για το οποίο έχουμε αναφερθεί εκτενώς στο παρελθόν. Το εντυπωσιακότερο αποτέλεσμα αυτών των εξελίξεων ήταν η οριακή έστω υπέρβαση των 2500 μονάδων από τον βαρύτερο μετοχικό δείκτη του κόσμου, σε νέο ιστορικό ρεκόρ υψηλών. Όλα αυτά συμβαίνουν χωρίς να καταγράφεται επενδυτική ευφορία και σύμφωνα με το τμήμα ανάλυσης της Goldman Sachs «η ανυπαρξία ευφορίας απαγορεύει την έναρξη μιας σοβαρής διόρθωσης».\nΟι επενδυτές μετοχών των ΗΠΑ θα μετακινηθούν από τομείς υψηλής μερισματικής απόδοσης σε μετοχές τραπεζών, οι οποίες θα επωφεληθούν από την επόμενη αύξηση των επιτοκίων, αφού η συνεδρίαση καθορισμού της νομισματικής πολιτικής της Ομοσπονδιακής Τράπεζας ολοκληρώνεται την Τετάρτη. Εάν η Fed αυτή την εβδομάδα δώσει ένα μήνυμα σχετικά με την άνοδο του πληθωρισμού ή δείξει ότι επικεντρώνεται στην μείωση που χρειάζεται ο ισολογισμός της, θα μπορούσε να υπάρξει μετατόπιση των προτιμώμενων τομέων, ανέφεραν οι αναλυτές.\nΣε σύντομο χρονικό διάστημα, θα ωφεληθούν οι εταιρίες του χρηματοπιστωτικού τομέα σύμφωνα με τον Chad Morganlander, διευθυντή χαρτοφυλακίου της Washington Crossing Advisors, εάν η δράση της Fed ωθήσει τα επιτόκια μακροπρόθεσμου χρέους υψηλότερα σε σχέση με τα βραχυπρόθεσμα. Η συνεδρίαση της FOMC δεν αναμένεται να οδηγήσει σε αύξηση των επιτοκίων, αλλά οι επενδυτές θα επικεντρωθούν στον τρόπο με τον οποίο η πρόεδρος της Fed Janet Yellen θα χαρακτηρίσει τις πρόσφατες αναγνώσεις του πληθωρισμού, τις ενδείξεις για την πιθανότητα αύξησης του επιτοκίου τον Δεκέμβριο, καθώς και τον τρόπο με τον οποίο η αμερικανική κεντρική τράπεζα αρχίζει να μειώνει τον 4,5 τρισεκατομμυρίων δολαρίων ισολογισμό της. Ο πληθωρισμός ήταν σταθερά χαμηλός, αλλά η Yellen θα μπορούσε να το χαρακτηρίσει ως μεταβατικό και να επισημάνει τα πρόσφατα ισχυρότερα από τα αναμενόμενα στοιχεία για τις τιμές καταναλωτή.\nΣτην τρίτη εβδομάδα του Σεπτεμβρίου, ο S&P 500, κλείνοντας στις 2500,23 μονάδες, είχε επίδοση +1,58% και στο 2017 εμφάνισε κέρδη +11,68%. Ο Dow, με μεταβολή +2,16%, έκλεισε στις 22.268,34 μονάδες, στο 2017 απέδωσε +12,68%. Ο S&P400 κέρδισε +2,03% με επίδοση στο 2017 +5,62%, ανάλογα ο Russell 2000 της μικρής κεφαλαιοποίησης, με μεταβολή +2,31%, εμφάνισε στο έτος επίδοση +5,50%. Ο δε Nasdaq, με άνοδο +1,39%, διαμόρφωσε κέρδη το 2017 στο +19,79%.\nΟ χρυσός κινήθηκε πτωτικά, κατά -2,04%, στα 1323,50 δολάρια η ουγκιά με την απόδοσή του για το 2017 στο +14,89%. Παράλληλα το πετρέλαιο ενισχύθηκε +4,77%. Στο 2017 χάνει -7,53%.\nΟ FTSE100 του Λονδίνου υποχώρησε -2,20% στη βδομάδα και ενισχύεται πλέον, στο 2017 +1,02%. Ο DAX κέρδισε +1,75%, με απόδοση στο 2017 +9,04%, ομοίως ο CAC ενισχύθηκε +1,96%, με απόδοση +7,23% την τρέχουσα χρονιά. Ο δείκτης IBEX της Ισπανίας κέρδισε +1,85% και στο 2017 απέδωσε +10,32%. Ο δείκτης FTSE MIB στην Ιταλία με μεταβολή +2,08% στο 2017 κερδίζει +15,57%. Ο Bovespa της Βραζιλίας ανέβηκε +3,66%, και στο 2017 κερδίζει +25,78%, ενώ ο Bolsa του Μεξικού υποχωρώντας -0,32%, έχει επίδοση στο 2017 +9,37%.\nΟ Nikkei, με μεταβολή 3,29%, στο 2017 εμφάνισε άνοδο +4,16%. Ο δείκτης Kospi στη Νότια Κορέα είχε μεταβολή +1,81%, και επίδοση για το 2017 +17,75%. Ο δείκτης Sensex στην Ινδία ανέβηκε +1,85%, στο 2017 κατάφερε να κερδίζει +21,21%. Στο χρηματιστήριο του Χονγκ Κονγκ ο Hang Seng κέρδισε +0,50% και στο 2017 κατέληξε με κέρδη +26,39%. Πτώση -0,35% εμφάνισε ο δείκτης του χρηματιστηρίου της Σαγκάης SSE Comp. Ind., με επίδοση στο έτος +8,05%.\nΦυσικά κάποια στιγμή ο S&P 500 θα υποχωρήσει, γιατί έχουν ήδη περάσει 14 μήνες χωρίς ένα ξεπούλημα που μπορεί να φέρει πτώση ως -5% και 19 μήνες από τότε που εμφανίστηκε μια διόρθωση της τάξης του 10%. Σύμφωνα με ένα αξίωμα των χρηματιστηρίων οι ανοδικές αγορές γέννιονται όταν επικρατεί απαισιοδοξία, μεγαλώνουν μαζί με την αύξηση του σκεπτικισμού στην επενδυτική κοινότητα, ωριμάζουν όταν επικρατεί αισιοδοξία και πεθαίνουν όταν κατακλύζει τους επενδυτές η ευφορία. Σύμφωνα με τον David Kostin επικεφαλής της στρατηγικής για τις επενδύσεις σε μετοχές της Goldman, οι επενδυτές αυτές τις ημέρες είναι τοποθετημένοι μεταξύ σκεπτικισμού και αισιοδοξίας. Ο σκεπτικισμός είναι μια παράμετρος που έχει μεγάλη διάρκεια κατά την εξέλιξη μιας μακράς διαρκείας ανοδικής αγοράς, που αρκετοί αναλυτές στην Wall Street την έχουν χαρακτηρίσει ως την… πιο «μισητή άνοδο» στην ιστορία των χρηματιστηρίων.\nΤο φρόνημα επενδυτών και αναλυτών\nΣύμφωνα με την εβδομαδιαία έρευνα επί του φρονήματος του συνόλου των ενεργών επενδυτών μόνο το 29,3% τοποθετεί τον εαυτό του στο στρατόπεδο των «ταύρων», που σημαίνει ότι εκτιμούν πως οι αγορές θα κινηθούν ανοδικά τους επόμενους 6 μήνες. Αυτή η καταγραφή είναι πολύ κάτω από το ιστορικό μέσο όρο που είναι στο 38,5%. Η πλειοψηφία των επενδυτών εντάσσονται στο στρατόπεδο των «αρκούδων» σε ποσοστό 35,7%, όταν ο μέσος ιστορικός όρος για αυτή την κατηγορία είναι το 30,5%. Ουδέτερη στάση επιλέγει να δηλώνει το 35% των ερωτηθέντων που είναι επίσης ψηλότερα από τον ιστορικό μέσο του 30%. Αυτά τα στοιχεία οδήγησαν τους επικεφαλής μίας από τις μεγαλύτερες επενδυτικές τράπεζες του πλανήτη να συμφωνήσει, με την εδώ και μήνες εκφρασμένη άποψη της στήλης, πως τα χρηματιστήρια σε καθεστώς χαμηλών πληθωριστικών πιέσεων και χαμηλών επιτοκίων έχουν σαν δρόμο το Melt-up. Δηλαδή να κινούνται ανοδικά μέσα από την έκφραση αγοραστικού ενδιαφέροντος κυκλικά. Οι πρώτοι μήνες του 2017 έδειξαν κέρδη στηριγμένα στις εταιρείες τεχνολογίας και υγείας. Ακολούθησε άνοδος μέσω των εταιρειών ενέργειας. Τώρα πιθανότατα οι τράπεζες με τη βοήθεια της Fed θα αναλάβουν το ευχάριστο έργο να οδηγήσουν την παγκόσμια αγορά ψηλότερα.\nΟ Dr Ed Yardeni παρατηρούσε: «Δεν είναι μόνο οι ΗΠΑ, η Γερμανία ξεχωρίζει ανάμεσα στα έθνη της ευρωζώνης, καθώς η παραγωγή της είναι σε πολύ υψηλό επίπεδο, ενώ οι κύριοι δείκτες παραγωγής άλλων χωρών της ευρωζώνης παρουσιάζουν καθυστέρηση. Ο δείκτης επιχειρηματικού κλίματος IFO της Γερμανίας αυξήθηκε σε υψηλό επίπεδο ρεκόρ αυτό το καλοκαίρι.\nΗ χώρα έχει επωφεληθεί από την υποχώρηση του ευρώ κατά 24% από τα μέσα του 2014, όταν η ΕΚΤ υιοθέτησε μια πολιτική αρνητικών επιτοκίων, μέχρι τα τέλη του 2016. Ωστόσο, το ευρώ έχει αυξηθεί κατά 14%, φαινόμενο το οποίο μπορεί να αρχίσει να βαραίνει την ανάπτυξη στη Γερμανία και στις άλλες οικονομίες της ευρωζώνης. Και πάλι, μπορεί να υπάρξει ένας διαφορετικός λόγος για τον οποίο η οικονομία της Γερμανίας θα αναπτύσσεται. Η τεράστια εισροή μεταναστών τα τελευταία δύο χρόνια μπορεί να ενισχύσει την οικονομία πολύ περισσότερο από ό, τι αναγνωρίζεται ευρέως.\n(Η Κίνα δείχνει βελτίωση της ανάπτυξης. Αυτό αναμένεται καθώς η κυβέρνηση συνεχίζει να ενθαρρύνει την ανάπτυξη που καθοδηγείται από το χρέος. Τα τραπεζικά δάνεια αυξήθηκαν κατά 2,0 τρισεκατομμύρια δολάρια το τελευταίο δωδεκάμηνο μέχρι τον Ιούλιο. Αυτό βοήθησε να πυροδοτηθεί μια ακόμα ανοδική πορεία των κατασκευών, όπως αποδεικνύεται από την ανάκαμψη του δείκτη τιμών χάλυβα της Κίνας κατά 130% (για φύλλο θερμής έλασης 1 mm) από το τέλος του 2015 έως την εβδομάδα στις 8 Σεπτεμβρίου. Ο δωδεκάμηνος μέσος όρος της παραγωγής ηλεκτρικής ενέργειας αυξήθηκε κατά 8,0% ετησίως, ο καλύτερος ρυθμός από τον Ιούλιο του 2014.\nΗ εβδομάδα που επιδείνωσε την στατιστική εικόνα\nΗ εβδομάδα της εκπνοής των σειρών Σεπτεμβρίου, ήταν μια σειρά συνεδριάσεων που οι κυκλικές πιέσεις, με τον ένα και τον άλλο τρόπο, κλάδεψαν τη συνολική κεφαλαιοποίηση της αγοράς. Η αναφορά στους τρόπους, σχετίζεται με τις μετοχές και τους κλάδους που βρέθηκαν στο επίκεντρο των πιέσεων.\nΤην πρώτη θέση έχει ο κλάδος των Τραπεζών -9,99% με τέσσερα πτωτικά κλεισίματα και ένα ανοδικό, όπως ίσχυσε και για τις εταιρίες στις Κατασκευές Υλικά -5,54%, Ταξίδια Αναψυχή -3,46%, Τηλεπικοινωνιών -3,10%, και για τους, μικρότερης βαρύτητας στην τιμή των βασικών δεικτών, κλάδους Τεχνολογίας -5,23% και Υγείας -5,92%. Ενώ με πέντε πτωτικά βρέθηκε μόνο ο δείκτης των εταιριών Χημικών -10,70%. Αλλά ο κλάδος του Εμπορίου αν και είχε ένα μόνο πτωτικό κλείσιμο έχασε -5,88% στη βδομάδα που «γλύτωσαν» τις απώλειες λίγοι κλάδοι. Ήτοι οι εταιρίες Τροφίμων Ποτών +2,19%, Πρώτων Υλών +1,92%, Προσωπικών Οικιακών Ειδών +1,70%, και Ακίνητης Περιουσίας +0,18%.\nΟι εταιρίες Βιομηχανικών Προϊόντων έχασαν -2,68% με τρία πτωτικά κλεισίματα, της Κοινής Ωφέλειας -2,23% με τρία ανοδικά, όπως και των Χρηματοοικονομικών Υπηρεσιών που έχασαν -0,74%, ενώ του Πετρελαίου Αερίου έχασε μόνο -0,44%. Αυτά ήταν αρκετά για να βρεθούν ΓΔ και 26άρης -3,30% χαμηλότερα και ο FTSEM -4,65%. Αξίζει να υπογραμμίσουμε ότι οι περισσότεροι χρηματιστηριακοί δείκτες στην ευρωζώνη εμφάνισαν άνοδο από +1,4% ως +2,1%, όπως και το φαινόμενο της αύξησης του μέσου ημερήσιου τζίρου, μαζί με την μεγάλη ευκολία που οι βασικοί δείκτες πέρασαν κάτω από καλοχτισμένες στηρίξεις. Ο ΓΔ τον Σεπτέμβριο έχασε -5,97% και στο 2017 κερδίζει πλέον +20,6%, με τον 26άρη στο -5,81% στο μήνα και +17,4% στο τρέχον έτος.\nΑυτό στατιστικά επιδείνωσε την εικόνα της αγοράς απειλώντας, στην περίπτωση συνέχισης των ρευστοποιήσεων, να πιεστούν συστηματικά και μετοχές εκτός τραπεζικού τομέα, πολλές εκ των οποίων εμφανίζουν μεγάλα ετήσια κέρδη. Η απουσία δε εμφάνισης αγοραστικού ενδιαφέροντος ακόμα και όταν οι μετοχές έπιασαν τιμές χαμηλών σε βάθος τριμήνου, τονίζει την αύξηση των επιφυλάξεων μετά τις πρώτες αντιδράσεις των ελεγκτών των Θεσμών με την έναρξη της τρίτης αξιολόγησης.\nΤη Δευτέρα η αγορά ξεκίνησε ανοδικά, αλλά μείωσαν τα κέρδη των δεικτών οι πιέσεις σε ΕΤΕ ΕΥΡΩΒ και ΠΕΙΡ, ενώ την κατάσταση «έσωσε» μερικά η άνοδος της ΑΛΦΑ. Το κατώτερο ημέρας ήταν στις 800 μονάδες ειδοποιώντας πως η αγορά θα διαπεράσει πτωτικά τις 805. Επίπεδο τιμών που η αγορά θεωρούσε ισχυρή στήριξη. Ο ΓΔ οδηγήθηκε ψηλότερα +0,42% και έφθασε στις 806,06 από 802,72 μονάδες και ο 25άρης έκλεισε στις 2121,24 από 2114,18 με μεταβολή +0,33%. Την Τρίτη ο ΓΔ οδηγήθηκε ψηλότερα +0,58% και ο τζίρος διαμορφώθηκε στα 52,543 από 37,046 εκατ. ευρώ και οι συναλλαγές με πακέτα είχαν αξία 19,604 από 1,703 εκατ. ευρώ τη Δευτέρα. Την Τετάρτη με μικρότερο τζίρο σημειώθηκε μικρή πτώση με οδηγό τις Τράπεζες. Προέκυψε μετά από άνοδο ενδοσυνεδριακή, που αναίρεσαν οι συναλλαγές προς στο τέλος. Ο ΓΔ οδηγήθηκε χαμηλότερα -0,09% και έφθασε στις 809,98 από 810,75 μονάδες και ο 25άρης έκλεισε στις 2131,93 από 2134,96 με μεταβολή -0,14%. Οι δημοπρασίες άλλαξαν δραστικά την τιμή για τον ΓΔ και τον 25άρη, το κλείσιμο έγινε πολύ κοντά στο κατώτερο της ημερήσιας διακύμανσής τους. Ο τζίρος διαμορφώθηκε στα 49,867 εκατ. ευρώ και οι συναλλαγές με πακέτα είχαν αξία 5,795 εκατ.\nΤην πτώση του ΧΑ σφράγισαν οι δυο τελευταίες μέρες της εβδομάδας. Στην συνεδρίαση της Παρασκευής, οι θεσμικοί έδωσαν στις τιμές πτωτική δυναμική, σχεδόν όμοια με της Πέμπτης. Ο ΓΔ έχασε -1,87% από -2,35% την προηγούμενη, ο 26άρης -1,73% από -2,43% και ο FTSEΜ -1,36% από -2,98%, σε σύνοδο όπου ο τζίρος διαμορφώθηκε στα 139,596 από 64,361 εκατ. ευρώ. Μέτρησαν αρνητικά οι μεταβολές για τις Τράπεζες, αφού οι επενδυτές έκλεισαν την ΑΛΦΑ στο -4,21% από -6,40%, την ΕΤΕ στο -8,17% από -7,27%, ΕΥΡΩΒ -4,56% από -3,30% και η ΠΕΙΡ -6,77% από -4,09%. Ο ΓΔ από τις 810 μονάδες την Τετάρτη έφθασε στις 776,20 από 790,97 την Πέμπτη. Ο 26άρης έκλεισε στις 2044,40 από 2080,38.\nΗ εικόνα της μεταβολής των blue chip περιλαμβάνει μόλις επτά μετοχές με άνοδο που είναι οι ΛΑΜΔΑ +3,08% στη βδομάδα, +2,13% στο μήνα και +39,6% στο 2017, ΜΥΤΙΛ +1,92% στη βδομάδα, -1,16% στο μήνα και +38,1% στο 2017, ΕΕΕ +2,21% στη βδομάδα, +3,09% στο μήνα και +43,4% στο 2017, ΜΠΕΛΑ +1,85% στη βδομάδα, -1,57% στο μήνα και -8,5% στο 2017, ΦΡΛΚ +1,69% στη βδομάδα, -10% στο μήνα και +32,4% στο 2017, ΜΟΗ +0,78% στη βδομάδα, +2,38% στο μήνα και +47,7% στο 2017, και ΣΑΡ +0,59% στη βδομάδα, +0,17% στο μήνα και +8,3% στο 2017.\nΑπώλειες όσο των βασικών δεικτών είχαν αλφαβητικά οι ΑΡΑΙΓ -3,06% στη βδομάδα, -4,28% στο μήνα και +20,22% στο 2017, ΔΕΗ -3,26% στη βδομάδα, -7,56% στο μήνα και -28,3% στο 2017, ΕΛΠΕ -3,29% στη βδομάδα, -3,67% στο μήνα και +66,1% στο 2017, ΟΠΑΠ -3,50% στη βδομάδα, -3,09% στο μήνα και +8,3% στο 2017, και ΟΤΕ -3,10% στη βδομάδα, -3,74% στο μήνα και +15,3% στο 2017.\nΕκτός των τραπεζικών που εμφάνισαν τις μεγαλύτερες απώλειες πιέστηκαν εξαιρετικά και οι ΤΙΤΚ -7,01% στη βδομάδα, -6,50% στο μήνα και 0,00% στο 2017, ΦΦΓΚΡΠ -5,90% στη βδομάδα, -5,45% στο μήνα και +2,8% στο 2017, ΕΛΛΑΚΤΩΡ -4,46% στη βδομάδα, -6,83% στο μήνα και +37,6% στο 2017.\nΗ εκτίμησή μας είναι ότι οι πιέσεις σε άλλους κλάδους σχετίζονται με τις πρώτες πληροφορίες για τις αντιδράσεις των τεχνοκρατών των Θεσμών καθώς άρχισε η διαδικασία για την ολοκλήρωση της τρίτης αξιολόγησης. Μακάρι να είναι ρευστοποιήσεις προληπτικού χαρακτήρα γιατί θα διαρκέσουν λιγότερο. Τεχνικά ο μέσος όρος της αγοράς με δυο συνεδριάσεις έχασε τα σημαντικά για την στατιστική προϊστορία επίπεδα των 810 μονάδων που πάλευε να υπερβεί και βρέθηκε την Παρασκευή ακόμα και κάτω από τις 775 μονάδες για να κλείσει μια μονάδα πάνω από εκεί. Από το κάτω άκρο μιας συστοιχίας συνεδριάσεων που έλαβαν χώρα από τις 22 ως τις 30 Ιουνίου, βρέθηκε κοντά στο κάτω άκρο συστοιχίας συνόδων που διεξήχθησαν από τις 26 Μαΐου ως τις 12 Ιουνίου. Αυτό σχηματίζει μια στήριξη στις 770 μονάδες και στην χειρότερη των περιπτώσεων στις 752 μονάδες που ήταν το χαμηλό τη μέρα που εκτονώθηκε η πίεση από την απογοήτευση για την αποτυχία στο Eurogroup του Μαΐου.\nΘεωρώντας απίθανο να μην αναγνωριστούν οι 770 μονάδες αναμένουμε μέσα στη βδομάδα ίσως και σήμερα ανοδική αντίδραση αν συνεχίσει το διεθνές κλίμα να λειτουργεί υπέρ της αύξησης της διάθεσης για ανάληψη ρίσκου. Διαφορετικά θα περάσει η αγορά σε φάση αναίρεσης όλης της ανόδου που ξεκίνησε με την μακρύτερη ανοδική αλυσίδα για φέτος που ξεκίνησε στις 24 Απριλίου και ο ΓΔ με 13 ανοδικά κλεισίματα κατέληξε, από τις 671,57 μονάδες, στις 797,16.\nΗ εξέλιξη με καθοδική δυναμική, ακόμα και μετά την εμφάνιση των 770 ή και των 750 μονάδων, θα αλλάξει ριζικά τα δεδομένα. Κάνοντας ζημιά στη μεσοπρόθεσμη τάση που είναι σταθερά σε ανοδικό κανάλι από τον Φεβρουάριο του 2016, όταν ο μέσος όρος χτύπησε το χαμηλό των 420,82 μονάδων. Είναι μάλλον απίθανο να συμβεί και πιστεύουμε ότι οι θεσμικοί θα αλλάξουν γνώμη αν παραδεχθούν μέσα τους πως τα αρνητικά νέα από την πορεία των ελέγχων δεν αρκούν για να προκληθεί αυτοτροφοδοτούμενη κάθοδος και πως το μικρό βάθος δεν επιτρέπει μαζικές πωλήσεις καθώς οι όποιοι αγοραστές όταν τις διαπιστώνουν παγώνουν περιμένοντας να δουν τα όρια των αντοχών των πωλητών. Γίνονται μάχες στο ταμπλό συνεπώς το σώμα των θεσμικών είναι διχασμένο.\nΜετριοπαθής αισιοδοξία στο ξεκίνημα των σειρών Οκτωβρίου\nΣτην εβδομάδα της εκπνοής των σειρών Σεπτεμβρίου, προέκυψαν υπολογίσιμοι όγκοι στα ΣΜΕ επί μετοχών για τη σειρά Δεκεμβρίου. Δεν δικαιώθηκαν τα ευοίωνα στοιχήματα στο τέλος της προηγούμενης. Η απουσία αντίστασης κατά την επικράτηση πιέσεων στα Τραπεζικά blue chip, επηρέασε αρνητικά τα περισσότερα. Ο FTSE26 κατέληξε στις 2044,40 μονάδες με εβδομαδιαία μεταβολή -3,30%. Στα options του, ο λόγος των calls προς τα puts έδειξε πως στα 5 puts αντιστοιχούσαν 9 call.\nΟι όγκοι στα ΣΜΕ του δείκτη συνολικά, διαμορφώθηκαν σε 16705 ΣΜΕ. Οι ανοικτές θέσεις διαμορφώθηκαν στα 4925 συμβόλαια. Ο μέσος όγκος της σειράς Σεπτεμβρίου ήταν 1567 συμβόλαια, ενώ του Οκτωβρίου ανήλθε σε 1774 ημερησίως με 4872 ανοικτές θέσεις. Η εκκαθάριση του ΣΜΕ Οκτωβρίου, ορίστηκε στις 2050,00 μονάδες, με προ-πορεία έναντι του 25άρη 5,6 μονάδες. Διακινήθηκαν και 81 ΣΜΕ λήξης Νοεμβρίου συνολικά, με μέσο όγκο 16 ΣΜΕ και 53 ανοικτές θέσεις.\nΤεχνικά για το δείκτη της αγοράς των παραγώγων τα περιθώρια έχουν στενέψει αφού την Παρασκευή χτύπησε στις 2034,14 μονάδες και έκλεισε στις 2044,4 με τη διακύμανση της μέρας στη ζώνη των 2030 και 2070 μονάδων. Αυτόματα αυτό το δεδομένο οδηγεί στην αντιστοίχηση με τη ζώνη στην οποία συσσώρευε ο 26άρης από τις 25 Μαΐου ως τις 12 Ιουνίου που είχε ανώτερο τις 2103 μονάδες (τα υψηλά στις συνόδους στις 2 και 6 Ιουνίου) και κατώτερο τις 2009 από το χαμηλό στις 25/5. Είναι πιθανό με πτώση περίπου -1,5% να χτυπήσει ο δείκτης το κατώτερο εκείνης της περιόδου που σημειώθηκε όταν οι θεσμικοί εκτόνωσαν τις πιέσεις που θέλησαν να ασκήσουν μετά την αποτυχία του Eurogroup του Μαΐου. Τώρα υπάρχει μια διάσπαρτη αίσθηση πως οι Θεσμοί έχουν σηκώσει ψηλά πολλά θέματα και αρχίζει να διαφαίνεται μια απόσταση ανάμεσα στο Μαξίμου και το υπουργείο Οικονομικών αναφορικά με την διάθεση για την επίλυσή τους σύντομα. Την αγορά ίσως απελευθερώσει το αποτέλεσμα των Γερμανικών εκλογών αλλά ως τότε η στατιστική και η αυτοσυντήρηση όσων διαχειρίζονται μεγάλα θεσμικά χαρτοφυλάκια μαζί με την επιτυχία του Road show στο Λονδίνο θα παίξουν κυρίαρχο ρόλο.\nΟι ασιατικές μετοχές χτύπησαν υψηλά επίπεδα δεκαετίας σήμερα Δευτέρα και το δολάριο κρατήθηκε σταθερό στις αρχές μιας εβδομάδας, κατά την οποία η Ομοσπονδιακή Τράπεζα των ΗΠΑ πιθανόν να παλέψει με το φουσκωμένο ισολογισμό της ως μέρος μιας μακράς αναστροφής από την κατάσταση των σούπερ φθηνών χρημάτων παγκοσμίως.\nΥπήρξε ανακούφιση μετά το πέρασμα του Σαββατοκύριακου χωρίς νέα πρόκληση από τη Βόρεια Κορέα, αν και οι πυρηνικές φιλοδοξίες της Πιονγκγιάνγκ θα είναι στο επίκεντρο όταν ο Πρόεδρος των ΗΠΑ Ντόναλντ Τραμπ θα ομιλήσει στα Ηνωμένα Έθνη την Τρίτη σε ηγέτες από όλο τον κόσμο.\nΟρισμένες λεπτομέρειες σχετικά με τα φορολογικά σχέδια του Trump ενδέχεται επίσης να αναδυθούν αυτή την εβδομάδα, ενώ οι εκλογές στη Γερμανία και τη Νέα Ζηλανδία θα προσθέσουν επιπλέον πολιτική αβεβαιότητα στο μίγμα.\nΟ ευρύτερος δείκτης μετοχών Asia-Pacific της MSCI εκτός της Ιαπωνίας αυξήθηκε κατά 0,9% για να φτάσει σε ύψη που δεν επισκέφθηκε από τα τέλη του 2007. Η Samsung Electronics οδήγησε τα κέρδη, μαζί με τις εταιρίες υγείας και χρηματοπιστωτικών υπηρεσιών. Ο βασικός δείκτης της Αυστραλίας πρόσθεσε 0,6%, ενώ ο Nikkei της Ιαπωνίας έκλεισε για διακοπές. Τα συμβόλαια μελλοντικής εκπλήρωσης για τον S & P 500 αυξήθηκαν κατά +0,2%.\nΟ Καναδάς έχει ήδη περάσει σε αύξηση των επιτοκίων δύο φορές τους τελευταίους μήνες και η Τράπεζα της Αγγλίας κατάφερε να σοκάρει πολλούς την περασμένη εβδομάδα επισημαίνοντας τις μελλοντικές αυξήσεις στα βασικά επιτόκιά της.\n«Αυτή την εβδομάδα οι εξελίξεις πρόκειται να επηρεάσουνε την παγκόσμια ρευστότητα, ενώ η Fed αναμένεται να ανακοινώσει την επέμβαση στην πορεία του ισολογισμού της την Τετάρτη και η BoE είναι στα πρόθυρα μιας πρώτης αύξησης επιτοκίων, ενδεχομένως τον Νοέμβριο», ανέφεραν οι αναλυτές της ANZ σε σημείωμα.\nΤο σκηνικό μετά από μια σειρά αξιωματούχων των κεντρικών τραπεζών που γίνονται ολοένα και πιο σαφείς στην στροφή τους προς πολιτικές σύσφιξης, μοιάζει έτοιμο για μια χαλάρωση της μόχλευσης της αγοράς και της μεταφοράς κεφαλαίων. Οι αποδόσεις στα αμερικανικά ομόλογα σκαρφάλωσαν 14 μονάδες βάσης την περασμένη βδομάδα με αυτές για τα αντίστοιχα βρετανικά να εκτινάσσονται 30!\nΗ σεισμική μετατόπιση των επιτοκίων βοήθησε στο ότι η στερλίνα πέτυχε το υψηλότερο επίπεδο ενάντια σε ένα καλάθι νομισμάτων από την ψήφο του Brexit και εμφάνισε την καλύτερη εβδομάδα σε σχεδόν εννέα χρόνια.\nΤο δολάριο διατηρήθηκε σταθερό απέναντι στο γιεν στα 111,21 γιεν, ενώ η Τράπεζα της Ιαπωνίας αναμένεται ευρέως να διατηρήσει την πολιτική των μαζικών αγορών ενεργητικού σε συνεδρίαση την Πέμπτη.\nΟι τιμές του πετρελαίου κυμαίνονταν κοντά σε υψηλό πέντε μηνών, με τις προβλέψεις για την αύξηση της ζήτησης και τη σταδιακή επανεκκίνηση των διυλιστηρίων πετρελαίου των ΗΠΑ.\nDow Jones Industrial Average Index FTSE 100 DAX-Index Γενικος Δείκτης Real Time


Έρχονται νέες συλλήψεις για το θρίλερ της Πάτρας ενώ καταθέτει μάρτυρας «κλειδί»\nΔεν αποκλείεται να υπάρξουν και συλλήψεις, ακόμα και εντός της ημέρας\nΜε νέες καταθέσεις σε ότι αφορά στην υπόθεση με τα τρία νεκρά παιδιά στην Πάτρα ξεκινά η εβδομάδα, ενώ δεν αποκλείεται να υπάρξουν και συλλήψεις, ακόμα και εντός της ημέρας. Ενώ η μητέρα των παιδιών, Ρούλα Πισπιρίγκου, είναι ήδη προφυλακισμένη για τον θάνατο της μεγαλύτερης κόρης της, Τζωρτζίνας, οι έρευνες συνεχίζονται τόσο για το θάνατο της 9χρονης, όσο και για εκείνους των μικρότερων παιδιών. Της 3,5 ετών Μαλένας και της μόλις 6 μηνών Ίριδας. Την ίδια ώρα, στα εγκληματολογικά εργαστήρια της Ασφάλειας Αττικής, έχουν ήδη ξεκινήσει να εξετάζουν τόσο το τάμπλετ που ανασύρθηκε από τον τάφο της 9χρονης Τζωρτζίνας, καθώς και τα άλλα ψηφιακά μέσα (κινητά, υπολογιστές, λάπτοπ) τα οποία χειριζόταν η Ρούλα Πισπιρίγκου προκειμένου να ερευνηθεί και να διαπιστωθεί αν μέσα σε αυτά υπάρχουν στοιχεία κρίσιμα για την εξέλιξη της έρευνας και την πλήρη διερεύνηση της δολοφονίας της μικρής Τζωρτζίνας που έχει σοκάρει το πανελλήνιο. Κυρίως σε ότι αφορά στην προμήθεια της κεταμίνης.\nΟι νέες καταθέσεις Ένα σημαντικό πρόσωπο που αναμένεται να καταθέσει στις αρχές είναι ο άνδρας που εργάζεται σε εταιρεία ασφαλείας υψηλών προσώπων και στον οποίο είχε απευθυνθεί η ίδια η Ρούλα Πισπιρίγκου, μετά τα πρώτα δημοσιεύματα που αναφέρονταν σε υποψίες για τους θανάτους των τριών παιδιών.\nΌπως είχε αποκαλύψει ο ίδιος σε συνέντευξή του, συνάντησε δύο φορές την Ρούλα Πισπιρίγκου, παρουσία συγγενικών της προσώπων. Ο άνθρωπος αυτός κατέθεσε ανώνυμα τη μαρτυρία του στον ALPHA και όπως προκύπτει, η Ρούλα Πισπιρίγκου του ζήτησε να μεταβεί είτε ο ίδιος στην Αθήνα είτε να βάλει κάποιον άλλον να… σακατέψει στο ξύλο τον Μάνο Δασκαλάκη. «Ο θείος της με φώναξε, ενώ του είχα πει ότι δεν μπορώ να βοηθήσω. Παρόλα αυτά, πήγα τελικά στο σπίτι της. Πήγε να πάρει το κινητό μου, της λέω δεν το ξανά ακουμπάς, πάμε παρακάτω. Μου είπε ότι ο Μάνος είναι στην Αθήνα δουλεύει ταξί, είναι με μια γκόμενα… Της είπα ότι κακώς με πήραν, κι ότι δεν έχω κανέναν άνθρωπο για τη δουλειά που ήθελαν. Δεν έχω καμία τηλεφωνική επικοινωνία με τη Ρούλα» είπε αρχικά.\n«Μου ζήτησε να κατέβει με οποιονδήποτε τρόπο στην Πάτρα ο Μάνος» Και συνέχισε: «Μου φάνηκε να είναι σατανική αυτή η γυναίκα. Μου ζήτησε να βρω κάποιον να σακατέψουν τον Μάνο. Φαντάζομαι ότι πίστευε πως στον χώρο μου θα νόμιζε ότι υπάρχουν κακοποιοί. Κάνω φυλάξεις υψηλών προσώπων, αλλά δεν έχουμε τέτοιους ανθρώπους. Μου ζήτησε να κατέβει με οποιονδήποτε τρόπο στην Πάτρα ο Μάνος. Να φάει ξύλο, κάτι τέτοιο, δεν θυμάμαι πώς μου το είπε ακριβώς. Δυο φορές μιλήσαμε τη μία μου είπε να της της πω αν μπορούμε να βρούμε πού μένει. Μετά μου είπε, «τελικά ξέρω πού μένει, είναι σε μια γκόμενα στην Αθήνα»».\nΚλείνοντας ο μάρτυρας είπε: «Καψώνανε με τη δημοσιότητα φίλε… Γουστάρανε που έπαιρνε τηλέφωνο η Ζήνα, η Μίνα η Νικολούλη, νόμιζαν ότι είναι διάσημοι… Ψοφάγανε για δημοσιότητα». Στο μεταξύ, σύμφωνα με πληροφορίες του flamis.gr, σήμερα αναμένεται να καταθέσει ακόμη ένας μάρτυρας, ο οποίος γνωρίζει πολλά για την υπόθεση. Η κατάθεση του είναι αυτή που θα οδηγήσει σε νέες συλλήψεις.


Υπηρεσίες ψηφιακού τηλεοπτικού σήματος σε ακριτικές Περιφέρειες Αμιγούς Σύγκλισης - Northgroup Consulting\nΥπηρεσίες ψηφιακού τηλεοπτικού σήματος σε ακριτικές Περιφέρειες Αμιγούς Σύγκλισης\n(iv) Χρονοδιάγραμμα υλοποίησης της πράξης όπου να αποδεικνύεται η δυνατότητα ολοκλήρωσης της πράξης έως 31/10/2015 (όπως αναφέρεται στη Σημείωση 7 της παρούσας Πρόσκλησης).\n(v) Άλλα έγγραφα που τεκμηριώνουν τη σκοπιμότητα και ωριμότητα της πράξης.\n(vi) Έγγραφο τεκμηρίωσης καθεστώτος ΦΠΑ\nΚαι εφόσον απαιτούνται:.\n(xi) Αναλυτική περιγραφή του φυσικού αντικειμένου του έργου.\n(xii) Τυχόν συνάφεια ή/και διαλειτουργικότητα με άλλο έργο.\n(xiii) Έγγραφη δήλωση του Δικαιούχου ότι δεν θίγονται τυχόν πνευματικά δικαιώματα τρίτων που σχετίζονται με την προτεινόμενη πράξη. Η διασφάλιση των πνευματικών δικαιωμάτων αποτελεί αποκλειστική ευθύνη του δυνητικού Δικαιούχου.


Ξεκάθαρο προβάδισμα Άρη και ΠΑΟΚ, ”μάχη” ΑΕΚ και Παναθηναϊκού\nHOME / SUPER LEAGUE 1 / Ξεκάθαρο προβάδισμα Άρη και ΠΑΟΚ, ”μάχη” ΑΕΚ και Παναθηναϊκού\n02/05/2021 19:00 by GeorgeZ\nΤο ζευγάρι του τελικό του Κυπέλλου είναι γνωστό από τη περασμένη Πέμπτη, ο Ολυμπιακός εδώ και ήδη δύο εβδομάδες έχει κατακτήσει και μαθηματικά το πρωτάθλημα και το ενδιαφέρον επικεντρώνεται στην ”μάχη” για την έξοδο στην Ευρώπη.\nΕκεί όπου ουσιαστικά τέσσερις ομάδες διεκδικούν τα τρία Ευρωπαϊκά εισιτήρια και ενώ απομένουν ακόμη μόλις τέσσερις αγωνιστικές στα Play-Off.\nΠοια είναι όμως τα δεδομένα αυτήν την στιγμή και τρεις ημέρες πριν από την 7η αγωνιστική του μίνι πρωταθλήματος, η οποία ενδέχεται να είναι και καθοριστική.\nΆρης (58 βαθμοί)\nΟ Άρης η αλήθεια είναι ότι δεν έχει εξίσου καλή εικόνα με αυτή της κανονικής διάρκειας του πρωταθλήματος. Όταν άρχιζαν τα Play-Off είχε ξεκάθαρο προβάδισμα, αφού βρισκόταν στην δεύτερη θέση, έχοντας διαφορά τριών βαθμών από την τρίτη, τεσσάρων από την τέταρτη και πέντε από την πέμπτη. Παρόλα αυτά την απόσταση του από την πέμπτη θέση έχει καταφέρει να την αυξήσει. Είναι μια από τις πιο καλοδουλεμένες ομάδες του φετινού πρωταθλήματος και μοιάζει δύσκολο στο τέλος να μην πάρει ένα από τα εισιτήρια, που οδηγούν στο Europa Conference League.\nΠΑΟΚ (58 βαθμοί)\nΟ ΠΑΟΚ δεν έχει σταθερότητα στην απόδοση του, ωστόσο αναμφίβολα το τελευταίο διάστημα είναι αρκετά βελτιωμένος. Μπορεί να μην εντυπωσιάζει με την απόδοση του αλλά στα Play-Off ως τώρα τα έχει πάει καλά με 11 βαθμούς σε έξι αγώνες. Μπήκε στα Play-Off ως τέταρτος και πλέον ισοβαθμεί με τον Άρη στην δεύτερη θέση. Θα είναι μεγάλη έκπληξη να μην βρεθεί στο τέλος μέσα στην πρώτη τετράδα. Κρίσιμο παιχνίδι το ματς με την ΑΕΚ τη Τετάρτη. Αν ο ΠΑΟΚ δεν ηττηθεί στο ΟΑΚΑ, τότε θα κάνει ένα τεράστιο βήμα για το Ευρωπαϊκό εισιτήριο.\nΑΕΚ (55 βαθμοί)\nΣτις πρώτες αγωνιστικές των Play-Off έμοιαζε αδύνατο με την εικόνα της να πάρει το εισιτήριο για την Ευρώπη, αφού είχε δύο ήττες και μάλιστα βαριές. Μια στη Τούμπα με 3-1 από τον ΠΑΟΚ και μια στο ΟΑΚΑ με 5-1 από τον Ολυμπιακό. Έκτοτε βέβαια παρουσιάζεται σαφώς καλύτερη. Δεν έχει αλλάξει εντελώς, αλλά σίγουρα έχει περισσότερη ένταση και πάθος στο παιχνίδι της και σε κάθε ματς προσπαθεί όλο και περισσότερο να καλύψει τις αμυντικές της αδυναμίες. Έχοντας διαφορά τεσσάρων βαθμών από τον Παναθηναϊκό δείχνει πως έχει ένα μικρό προβάδισμα. Ωστόσο η απογοητευτική της φετινή εικόνα συνολικά δεν την καθιστά ξεκάθαρο φαβορί. Καθοριστικά για την ΑΕΚ είναι τα επόμενα δύο ματς με ΠΑΟΚ εντός και με Παναθηναϊκό εκτός. Αν μετά και από αυτά παραμείνει πιο πάνω από το Τριφύλλι τότε ναι θα είναι το φαβορί. Φυσικά το ματς της Τετάρτης είναι καθοριστικό για την Ένωση και γιατί με νίκη μπορεί να διεκδικήσει ακόμη και την δεύτερη θέση.\nΠαναθηναϊκός (51 βαθμοί)\nΗ εικόνα του έως τώρα στα Play-Off δεν είναι και η καλύτερη δυνατή. Μπορεί τα αποτελέσματα να μην είναι απογοητευτικά, ωστόσο το Τριφύλλι δέχεται έντονη κριτική και για τον τρόπο παιχνιδιού που επιλέγει, δηλαδή την αρκετά συντηρητική προσέγγιση των αγώνων του. Ο Παναθηναϊκός κυνηγάει την ΑΕΚ, που έχει τέσσερις βαθμούς παραπάνω, ενώ την 8η αγωνιστική την υποδέχεται στην Λεωφόρο. Οι επόμενες δύο αγωνιστικές είναι κομβικές. Οι πράσινοι θέλουν δύο νίκες και σίγουρα η ΑΕΚ να μην κερδίσει τον ΠΑΟΚ στο ΟΑΚΑ. Αρχικά βέβαια το ματς με τον Αστέρα Τρίπολης τη Τετάρτη είναι καθοριστικό, αφού αν δεν νικήσει οι πιθανότητες του μειώνονται αρκετά.\nΑστέρας Τρίπολης (45 βαθμοί)\nΟι ελπίδες του είναι μόνο μαθηματικές. Βρίσκεται στο -10 από την τέταρτη θέση και στο -6 από την πέμπτη θέση. Σίγουρα πάντως έως τώρα στα Play-Off έχει αρκετά καλή εικόνα και ας μην έχει πετύχει νίκη ακόμη.


Φαίη Σκορδά σε Αφροδίτη Λατινοπούλου: «Πιστεύεις ότι έτσι θα κάνεις καριέρα;» (Βίντεο) - Radar.gr\nΦαίη Σκορδά σε Αφροδίτη Λατινοπούλου: «Πιστεύεις ότι έτσι θα κάνεις καριέρα;» (Βίντεο)\nΗ Αφροδίτη Λατινοπούλου ανέλυε τις απόψεις της και τόνισε ότι δεν έχει μετανιώσει για τα όσα ανέφερε στο βίντεο της.\nΗ Αφροδίτη Λατινοπούλου, βρέθηκε καλεσμένη στην εκπομπή της Φαίης Σκορδά προκειμένου να εξηγήσει τι ακριβώς εννοούσε με τα όσα ανέφερε στο βίντεο που δημοσίευσε στον προσωπικό της λογαριασμό στο Instagram.\nΗ πολιτεύτρια της Νέας Δημοκρατίας, έδειξε με τα όσα ανέφερε να επιμένει στις απόψεις της σχετικά με το γυναικείο σώμα. Οι τρίχες, η κυτταρίτιδα και η οποιαδήποτε ατέλεια, σύμφωνα με τα λεγόμενα της δεν θα πρέπει να προβάλλονται στα social media.\n«Ξεκίνησε όλο αυτό από την κόρη της Καμάλα Χάρις. Με ενόχλησε ότι έχει κυκλοφορήσει ένα φαινόμενο το οποίο έρχεται από το εξωτερικό και είναι πολύ έντονο και στην Ελλάδα. Αν γυρνούσα και έλεγα αυτήν την στιγμή ότι έχω μετανιώσει δεν θα ήταν αλήθεια. Αν το ξαναγυρνούσα θα ήμουν πιο επεξηγηματική γιατί κάποια παρερμηνεύθηκαν», ανέφερε η Αφροδίτη Λατινοπούλου.\n«Οι γυναίκες έχουν δώσει τεράστιους αγώνες όλα αυτά τα χρόνια. Είναι ένα κεκτημένο της γυναίκας η εικόνα. Είμαστε σε μια δημοκρατία, και εγώ ένιωσα την ανάγκη να πω την άποψη μου ότι δεν μου αρέσει αυτή η εικόνα. Υπάρχουν σημαντικότερα πρότυπα να δείξουμε. Μιλάω για τους αγώνες που μπορεί να δώσει μια γυναίκα. Η ενδοοικογενειακή βία για παράδειγμα. Έχουμε βαφτίσει επανάσταση την τριχωτή μασχάλη. Με ενοχλεί ότι μια γυναίκα θέλει να δείξει την τρίχα στη μασχάλη της είναι λίγο. Άλλο να φαίνεται η κοιλιά σε μια φωτογραφία και άλλο να ζουμάρει σε αυτό», κατέληξε η ίδια.\n«Έπαθα σοκ. Πες μου αλήθεια ότι το έκανες απλά για να το κάνεις. Θέλω πραγματικά να πεις ότι έκανα λάθος και πώς καμιά φορά επηρεαζόμαστε», ανέφερε η παρουσιάστρια Σκορδά απευθυνόμενη στην Αφροδίτη Λατινοπούλου.\n«Δεν το κάνω αυτό για να κάνω καριέρα. Πιστεύω ότι αποπροσανατολίζει από τους ουσιαστικούς αγώνες που μπορεί να δώσει μια γυναίκα. Αυτή είναι η άποψη μου. Δέχθηκα bullying και απειλές κατά της ζωής μου. Δεν θεωρώ ότι προσέβαλα κάποιον. Αν κάποιες γυναίκες δεν κατάλαβαν αυτά τα οποία είπε είμαι διατεθειμένη να ζητήσω συγγνώμη. Έχω ατέλειες αλλά δε θα βγάλω ποτέ φωτογραφία που εστιάζει στις ραγάδες μου», ανέφερε η Αφροδίτη Λατινοπούλου.\nΕτικέτες: Αφροδίτη ΛατινοπούλουΦαίη Σκορδά


Ο Μάριος Δημητριάδης μιλάει στο Now24 για το είδος του βιβλίου, τις κριτικές, τη μεταφυσική και το μυθιστόρημα «Οι μακάριοι» - Now24.gr\nΛάτρης της λογοτεχνίας του τρόμου. Συγγραφέας τεσσάρων ακόμη βιβλίων αλλά και πολλών διηγημάτων που έχουν διακριθεί σε διαγωνισμούς και έχουν εκδοθεί σε συλλογικές ανθολογίες. Πιστός στις απόψεις του. Πνεύμα ελεύθερο και δημιουργικό. Πλάστης ιστοριών και ηρώων που καθηλώνουν. Ο λόγος για τον Μάριο Δημητριάδη που μιλάει στο NOW24 για το είδος του βιβλίου, τις κριτικές, τη μεταφυσική και φυσικά για το μυθιστόρημα «Οι μακάριοι»…\nΠαρουσιάζει μια σκοτεινή, ατμοσφαιρική ιστορία, ένα διαφορετικό μυθιστόρημα τρόμου, όπου η πραγματικότητα μπλέκει με τη φαντασία το σήμερα με το άγνωστο…\nΚ.Κ: Γιατί επέλεξες να συνθέσεις μία μεταφυσική ιστορία; Τι ελκυστικό βρήκες σ’ αυτή και θέλησες να το επικοινωνήσεις με τον σύγχρονο αναγνώστη;\nΜ.Δ: Το μεταφυσικό και γενικά η λογοτεχνία του φανταστικού είναι αυτό που με γεμίζει και με εκφράζει περισσότερο. Θεωρώ ότι η ελευθερία κινήσεων μέσα από τις μεταφυσικές ιστορίες είναι μεγαλύτερη και μπορώ να ταξιδεύω χωρίς όρια σε νέους κόσμους. Πιο συγκεκριμένα, το είδος του τρόμου, με εξιτάρει όσο τίποτε άλλο. Είναι ένα παρεξηγημένο συναίσθημα το οποίο όμως προσφέρει πολλές και έντονες συγκινήσεις τόσο στον συγγραφέα όσο και στον αναγνώστη. Όταν ζούμε μια κατάσταση ελεγχόμενου φόβου, στην οποία δηλαδή ξέρουμε ότι δε θα μας συμβεί τίποτα κακό, π.χ ένα βιβλίο ή μια ταινία, μπορούμε και παίρνουμε από αυτό μονάχα τα καλά. Δηλαδή ένα συναίσθημα το οποίο μας προσφέρει μια έντονη συγκίνηση, μια αναζωογόνηση, μια ένεση αδρεναλίνης. Είναι κάτι μοναδικό. Συνδυαστικά λοιπόν το μεταφυσικό με τον τρόμο είναι μια συνταγή την οποία ακολουθώ για χρόνια μέσα από την ανάγνωση και τη συγγραφή, ώστε να ξεφεύγω από τα όρια του φυσικού κόσμου και να νιώθω αυτή την αδρεναλίνη, τόσο εγώ όσο και οι αναγνώστες μου.\nΚ.Κ: Κάποιο ποσοστό κόσμου στρέφεται στον μυστικισμό ή στη μεταφυσική. Γιατί πιστεύεις πως συμβαίνει κάτι τέτοιο; Μήπως έχουν κουραστεί από την -ίσως κυνική- ρεαλιστική τάξη πραγμάτων;\nΜ.Δ: Ο κόσμος θέλει γενικά να έχει μια διέξοδο από αυτόν τον κόσμο. Η καθημερινότητα και η ρουτίνα τον κουράζει και θέλει με κάποιο τρόπο να αλλάξει εικόνες. Να δει κάτι διαφορετικό. Να νιώσει την αίσθηση ότι ξεφεύγει έστω και λίγο από τα φυσικά όρια αυτού του κόσμου. Αυτό είναι ουσιαστικά που τον ωθεί να στρέφεται σε άλλους κόσμους, είτε μέσω της ψυχαγωγίας είτε μέσω πιο ανορθόδοξων μεθόδων, όπως αυτό που ανέφερες, του μυστικισμού.\nΚ.Κ: Στο βιβλίο σου η αλήθεια κρύβεται στον παρελθόντα χρόνο; Βρίσκεις τον σύγχρονο Έλληνα να έχει ανάγκη από στροφή στο παρελθόν ή στην Ιστορία για να αναζητήσει λύσεις των σύγχρονων προβλημάτων;\nΜ.Δ: Η αλήθεια στο βιβλίο μου, βρίσκεται όντως στο παρελθόν. Δεν ήθελα ωστόσο να δείξω, άμεσα ή μέσω ίσως κάποιας αλληγορίας ότι οι λύσεις του ανθρώπου βρίσκονται εκεί. Στην ιστορία μου ήθελα περισσότερο να αναδείξω τους αρχαίους θεούς μέσω ενός λαβκραφτιανού πρίσματος αφενός αλλά και ενός δικού μου μοναδικού κόσμου, στον οποίο θα βάλω τους αναγνώστες και θα τους κάνω να ζήσουν την μυθολογία μας. Όσο για το αν ο Έλληνας έχει γενικά ανάγκη να αναζητήσει τις λύσεις στο παρελθόν, πιστεύω πως όχι. Η σύγχρονη κοινωνία κινείται βάσει των νέων δεδομένων και αφήνει κατά κύριο λόγο το παρελθόν πίσω της. Δεν μπορώ να πω με σιγουριά αν αυτό είναι καλό ή κακό. Ίσως κλείνω προς το κακό γιατί ενώ είμαι γενικά υπέρ του εκσυγχρονισμού και των σύγχρονων ιδεών, πιστεύω ότι αφήσαμε το παρελθόν μας στην άκρη, περισσότερο από ότι θα έπρεπε.\nΚ.Κ: Πως θα χαρακτήριζες τον κεντρικό σου ήρωα;\nΜ.Δ: Ο Αλέξανδρος είναι ένας συνηθισμένος χαρακτήρας δοσμένος με αληθοφάνεια. Η ψυχολογία του αποκαλύπτεται μέσω των πράξεων του και μέσω αυτών επιχειρείται και η ερμηνεία της συμπεριφοράς του. Είναι ένας ήρεμος νέος αλλά η περιέργειά του τον ωθεί να αναζητήσει πράγματα που τον οδηγούν σε καταστάσεις τις οποίες δεν φαντάζεται. Κάποιες φορές πράττει αυθόρμητα, χωρίς να σκεφτεί τις συνέπειες και αυτό ίσως δεν του βγαίνει πάντα σε καλό. Σε γενικές γραμμές ο κεντρικός ήρωας μου ήθελα να είναι ένας απλός άνθρωπος έτσι ώστε η ιστορία του να παρουσιάζεται όσο γίνεται πιο κοντά στην πραγματική ζωή και να ανατρέπονται όλα εξαιτίας του μεταφυσικού στοιχείου και του τρόμου που εμφανίζονται σε αυτή την καθημερινότητα.\nΜ.Δ: Διαβάζω πάντα με μεγάλη προσοχή τις κριτικές τόσο των ειδικών όσο και του κοινού. Έχει σημασία για μένα η γνώμη του κόσμου γιατί αυτή είναι που με κάνει καλύτερο. Με βοήθησε να φτάσω τη γραφή μου σε αυτό το σημείο στο οποίο αισθάνομαι ικανοποιημένος. Επειδή όμως συνεχώς βελτιωνόμαστε και επειδή μπορεί να προκύψουν πράγματα που ούτε φανταζόμασταν, φροντίζω πριν στείλω τα κείμενά μου στον εκδότη να τα δίνω σε άτομα που εμπιστεύομαι. Λαμβάνω πολύ σοβαρά όλες τις παρατηρήσεις τους και καθεμιά μου διδάσκει κάτι και με βοηθά θα ανέβω ένα μικρό σκαλοπάτι ακόμη.\nΚ.Κ: Πως βλέπεις να είναι το μέλλον του βιβλίου στη χώρα μας; Θα καταφέρει να αποδείξει πως πρόκειται για είδος πρώτης -πνευματικής- ανάγκης ή θα θεωρηθεί είδος πολυτελείας;\nΜ.Δ: Το βιβλίο βρίσκεται ακόμη στις χαμηλές βαθμίδες της ψυχαγωγίας του Έλληνα. Ο κόσμος προτιμάει τις εύκολες λύσεις. Ωστόσο, βλέπω με χαρά ότι τα πράγματα αρχίζουν να αλλάζουν προς το καλύτερο. Ο κόσμος αρχίζει να διαβάζει όλο και περισσότερο. Θέλουμε βέβαια πολύ δρόμο για να φτάσουμε τα νούμερα του εξωτερικού –όπου τα βιβλία είναι βαθιά ριζωμένα στην καθημερινότητα του κόσμου– αλλά θεωρώ ότι διανύουμε καλή περίοδο. Εύχομαι πραγματικά να συνεχιστεί αυτή η ανοδική πορεία γιατί το διάβασμα δεν καλλιεργεί μόνο πνεύμα και ψυχή αλλά ανοίγει πολλούς νέους δρόμους στη ζωή μας.\nΜ.Δ: Έχω προγραμματίσει μια σειρά από παρουσιάσεις για το βιβλίο μου σε διάφορες πόλεις. Στις 14 Δεκεμβρίου θα βρίσκομαι στην Αθήνα. Θα έχω τη χαρά και την τιμή να συναντήσω τους αναγνώστες μου από κοντά και να συζητήσουμε. Επίσης, τη νέα χρόνια θα κυκλοφορήσουν διηγήματά μου σε αρκετές ανθολογίες. Τέλος το νέο μου μυθιστόρημα θα είναι έτοιμο σε λίγο καιρό, καθώς ολοκληρώνω τις διορθώσεις.\nΔυο λόγια για το βιβλίο «Οι Μακάριοι»


Μικρές φράσεις - μεγάλα μηνύματα\nΛυπάμαι τον άνθρωπο που δεν νιώθει επάνω στην πλάτη του, το σκληρό μαστίγιο που πέφτει στη ράχη του συνανθρώπου του\nΔεν ήσαν άθεοι αυτοί που σταύρωσαν τον Χριστό. Φαρισαίοι ήταν.\nΠριν μιλήσεις, άκουσε!\nΠριν ξοδέψεις, κέρδισε!\nΠριν προσευχηθείς, συγχώρεσε!\nΌσοι αναπαύονται μέσα στον υλικό κόσμο και δεν ανησυχούν για τη σωτηρία της ψυχής τους, μοιάζουν με τα ανόητα πουλάκια, που δεν θορυβούν μέσα στο αυγό για να σπάσουν το τσόφλι, να βγουν έξω και να χαρούν τον ήλιο –το ουράνιο αυτό πέταγμα στην παραδείσια ζωή- αλλά παραμένουν ακίνητα και πεθαίνουν μέσα στο αυγό.\nΕίπαν πως «όποιος ζει στη φύση, ζει με τον Θεό»!\nΆλλοι πως «και της θάλασσας ο φλοίσβος, προσευχή είναι στον Θεό»!\nΚι άλλοι τόνισαν πως «όσοι δεν βρίσκουν τον Θεό στη φύση, δεν θα Τον βρουν πουθενά, ούτε και στην Αγία Γραφή»!\nΩς κι ο Βολταίρος είπε κάποτε:\n- Κι αν ακόμη οι άνθρωποι αρνούνταν την ύπαρξη του Θεού, ολόκληρη η φύση θα τους διέψευδε, αφού η ίδια διακηρύσσει την ύπαρξη Του!\nΣε μια ζωή όπου το κάθε τι φαίνεται τόσο δύσκολο και επίμονο, η μόνη σταθερά που ουδέποτε μεταβάλλεται και ουδέποτε εκπίπτει είναι αυτή η εσωτερική γνώση πως ο Χριστός είναι μαζί μου. «Ουκ αφήσω υμάς ορφανούς, έρχομαι προς υμάς». Έρχεται δε και δίνει το αίσθημα της παρουσίας Του μέσα από την προσευχή, από το ρίγος της ψυχής, μέσα από μια χαρά, τόσο ζωντανή όσο και ακατανόητη, μέσα από τη μυστηριακή, αλλά και τόσο βέβαιη παρουσία Του στις Ακολουθίες και στα Μυστήρια της Εκκλησίας.\nΗ μελαγχολία που σε πνίγει, είναι κόμπος αξόδευτης αγάπης. Για να λυθεί ο κόμπος αυτός, πρέπει να τον ξοδέψεις εκεί όπου υπάρχει ανάγκη και ζητείται αγάπη. Είναι ο μόνος τρόπος να απαλλαγείς από τη μελαγχολία και να λευτερωθείς από την κατάθλιψη.


Εφημερίδα Fair Play - 12/1/2017\nΗ ΚαθημερινήΤα ΝέαΈθνοςΗ εφημερίδα των συντακτώνΑυγήΡιζοσπάστηςΕλεύθερος ΤύποςEspressoΤο ΠοντίκιΜακεδονίαΤύπος ΘεσσαλονίκηςKontra NewsΟ ΛόγοςΕστίαΕλεύθερη ώραΔημοκρατίαStar pressFreddo Sport DayGoal NewsΠρωταθλητήςΗ ΠράσινηΦωςΗ Ώρα των ΣπορLive SportΗ ΓάταMetroSportFair PlayΓαύροςΠατρίς Η ΝαυτεμπορικήΗμερησίαFM VoiceΕφημερίς ΔημοπρασιώνΟικονομικήΔημοπρασιακή Αθηνών Ηπειρωτικός ΑγώνΠρωινός ΛόγοςΑνεξάρτητοςΤαχυδρόμοςΕλευθερίαΗ ΑλήθειαΜαγνησίαΘεσσαλίαΔημοκρατική ΡόδουΚοινή ΓνώμηΗ ΡοδιακήΚυκλαδικήΟ ΠολίτηςΠαρατηρητήςΕλεύθερη ΘράκηΝέα ΕγνατίαΠρωινός Τύπος ΔράμαςΕνημέρωσηΤύπος ΧαλκιδικήςΟλύμπιο ΒήμαΣημερινή των ΣερρώνΗμερησίαΛαόςΠανελλήνια Β. ΕλλάδοςΠολιτείαΠατρίςΝέα ΚρήτηΕνημέρωσηΗμερήσιοςΠελοπόννησοςΠατρίςΗ ΓνώμηΠρώτηΑιχμήΣυνείδησηΑλλαγήΘάρροςΕλευθερίαΛακωνικός ΤύποςΣυνείδησηΕθνικός Κήρυξ\nΠΑΟΚ-ΚΟΥΡΣΑΡΟΣ ΟΔΗΓΕΙ ΤΟΝ ΠΑΟΚ\nΟ «δικέφαλος βρήκε ηγέτη\nνίκη σε δύσκολη έδρ\nΑΡ. ΦΥΛ.: 880 I ΠΕΜΠΤΗ 12/01/2017 ΙΤΙΜΗ: 1,30ΕΥΡΩ\nη Κάρλος Ε\nΣΤΗΝ ΑΡΑΒΙΚΗ ΧΕΡΣΟΝΗΣΟ\nμπήκε με φυκή\nΙΒΙΤΣ: «ΤΩΡΑ ΜΑΖΙ ΜΑΣ\nΣΤΟΝ «ΒΟΥΡΚΟ» ΤΟΥ ΑΓΡΙΝΙΟΥ ΗΤΑΝ ΠΡΑΓΜΑΤΙΚΑ ΠΑΛΙΚΑΡΙΑ\nΟ ΗΡΑΚΛΗΣ ΜΕΕΑΝΟΗ!\nΟ ΑΡΗΣ 83-79\nΗ ΑΕΚ ΜΕΘΑΥΡΙΟ\nΗΤΑΛΑΙΠΩΡΙΑ ΤΩΝ ΤΣΕΧΩΝ ΚΑΙ Ο ΥΠΝΟΣ ΣΤΟ ΜΑΣΑΖ ΤΟΥ ΠΑΛΕ! ΕΝΑΝΤΙΟΝ ΑΓΡΟΤΙΚΟΥ


Όταν η τεχνολογία συναντά την τέχνη ή και το… αντίστροφο / Life / Woman TOC\nΌταν η τεχνολογία συναντά την τέχνη ή και το… αντίστροφο\nΗ νέα OLED Gallery ΤV της LG ακροβατεί με επιτυχία ανάμεσα στην τέχνη και την τεχνολογία προσφέροντάς μας μία εμπειρία υψηλού επιπέδου.\nΓωγώ Φούντα -\n12 Ιουλ. 21\nΕίναι γεγονός ότι τα τελευταία χρόνια η διακόσμηση του χώρου έχει περάσει σε νέα διάσταση. Μπορεί παλαιότερα οι συμβουλές ενός ειδικού να ήταν προνόμιο μόνο των πλουσίων, ωστόσο πλέον, έχει γίνει σαφές ότι το ωραίο και καλόγουστο δεν έχει να κάνει αποκλειστικά με το budget που είναι πρόθυμος και ικανός κάποιος να διαθέσει.\nΤο διαδίκτυο έχει κάνει προσιτές τις συμβουλές διακόσμησης σε συνδυασμό φυσικά με το προσωπικό γούστο. Παίρνεις την κεντρική ιδέα και την προσαρμόζεις στις δικές σου ανάγκες και αισθητική. Αναπόσπαστο φυσικά κομμάτι της διακόσμησης παίζει και η τεχνολογία, η οποία άλλες φορές «δένει» αρμονικά με το σύνολο και άλλες φορές «αφαιρεί» κάτι από τον ρομαντισμό και την ομορφιά του.\nΑναπόσπαστο φυσικά κομμάτι της διακόσμησης παίζει και η τεχνολογία, η οποία άλλες φορές «δένει» αρμονικά με το σύνολο και άλλες φορές «αφαιρεί» κάτι από τον ρομαντισμό και την ομορφιά του.\nΕυτυχώς για όλους εμάς που προβληματιζόμαστε, ήρθε η νέα OLED Gallery TV της LG να καλύψει το τεράστιο κενό ανάμεσα στην τέχνη και την τεχνολογία. Με πιο καινοτόμα σχέδια εξαιρετικά λεπτών πλαισίων με σχεδόν καθόλου περιθώριο, η νέα αυτή τηλεόραση θυμίζει περισσότερο πίνακα αναβαθμίζοντας τον εσωτερικό μας χώρο.\n«Αρκετά όμορφη …. μοιάζει λιγότερο με τηλεόραση και δεν "εισβάλλει" στο σαλόνι μου σαν μεγάλο αντικείμενο» λέει ο Καρίμ Ρασίντ, «Ο πιο διάσημος βιομηχανικός σχεδιαστής σε ολόκληρη την Αμερική», με τον οποίο συνεργάζεται η LG για την τηλεόραση Gallery Design.\nΚαι αν η τοποθέτηση της συγκεκριμένης τηλεόρασης σε τοίχο, φαντάζει κάπως παρωχημένη, η LG συστήνει το Gallery stand το οποίο δίνει την «καλλιτεχνική δυνατότητα» να τοποθετήσουμε την τηλεόραση Gallery Design όπου εμείς επιθυμούμε, μετατρέποντας τον χώρο μας σε μία ιδιωτική γκαλερί. Διαθέτει επίσης ένα συνοδευτικό στήριγμα, το οποίο επιτρέπει τη ρύθμιση του ύψους σε τρία επίπεδα, καθώς και την απόκρυψη των καλωδίων δίνοντας την αίσθηση ότι βρισκόμαστε σε γκαλερί.\nΕπιπλέον, τo Gallery Mode το οποίο ενεργοποιείται με τη φωνή δίνει τη δυνατότητα στην τηλεόρασή μας να προβάλλει όμορφα έργα τέχνης και διάσημα τοπία από τη βιβλιοθήκη εικόνων της LG ή ακόμα και δικές μας φωτογραφίες.\nΗ τηλεόραση OLED Gallery Design συστήνει μία νέα εποχή τόσο στον τομέα της τεχνολογίας όσο και της διακόσμησης.


Τζημερομπαρουφολόγοι ώρα μηδέν\nΓια πολλοστή φορά αναγκάζομαι να ασχοληθώ με γραφόμενα του Θάνου Τζήμερου. Ή μάλλον με τον ντόρο που κάνουν όσοι τον αντιπαθούν. Γιατί ο άνθρωπος έκανε μια πολύ μικρή ανάρτηση στον προσωπικό του τοίχο. Ούτε δελτίο τύπου ήταν, ούτε άρθρο, ούτε δήλωση στα ΜΜΕ. Είπε την άποψή του για τις Καρυάτιδες στην Αμφίπολη. Το ίδιο…… Continue reading Τζημερομπαρουφολόγοι ώρα μηδέν\nCategorized as News Tagged αισθητική, αμφίπολη, αρχαιολογία, γούστο


Μέγκαν Μαρκλ: Το αστρονομικό ποσό της... μίας λίρας θα λάβει από την MailOnSunday για παραβίαση ιδιωτικής ζωής\n5-01-2022 - 13:22μμ\nΜόλις μία λίρα θα πληρώσει η MailOnSunday στη Μέγκαν Μαρκλ ως αποζημίωση, μετά την ήττα της στα δικαστήρια στην υπόθεση παραβίασης της ιδιωτικής ζωής της συζύγου του Πρίγκιπα Χάρι, όταν δημοσίευσαν μια επιστολή που έστειλε η ίδια στον πατέρα της.\nΤο ποσό της αποζημίωσης καθορίζεται από τα δικαστικά έγγραφα, τα οποία επιβεβαιώνουν πως η MailOnSunday και η MailOnline αποδέχονται την ήττα τους από τη Μέγκαν Μαρκλ και δεν θα το τραβήξουν περισσότερο, κάνοντας έφεση στο ανώτατο δικαστήριο.\nΑκόμη, σύμφωνα με τον Guardian, αναφέρεται πως το εν λόγω τάμπλοιντ θα πληρώσει ως αποζημίωση και ένα απροσδιόριστο ποσό για την ξεχωριστή υπόθεση παραβίασης της ιδιωτικής ζωής της Μέγκαν Μαρκλ, επειδή δημοσίευσαν μεγάλα κομμάτια της επιστολής.\nΠαράλληλα, ο εκδότης της εφημερίδας θα πληρώσει ένα εμπιστευτικό ποσό για παραβίαση πνευματικών δικαιωμάτων ενώ η ίδια η εφημερίδα θα καλύψει ένα μεγάλο μέρος των νομικών εξόδων της δούκισσας του Σάσεξ, το οποίο μπορεί να ξεπεράσει και το 1 εκατομμύριο λίρες.\nΣτα δικαστικά έγγραφα αναφερόταν επίσης πως και η MailOnSunday αλλά και η MailOnline θα πρέπει να δημοσιεύσουν ως πρώτη είδηση το γεγονός ότι έχασαν τη δικαστική τους διαμάχη. Μάλιστα, στα έγγραφα προσδιοριζόταν ακόμα και η γραμματοσειρά με την οποία θα φαίνονταν τα γράμματα στην πρώτη και την αρχική σελίδα των μέσων.\n«Κανονικά για τέτοιου είδους παραβίαση της ιδιωτικής ζωής θα περίμενες 75.000 λίρες έως 125.000 λίρες», σχολίασε ο Mark Stephens, δικηγόρος μέσων ενημέρωσης και πρόσθεσε ότι «η σημασία που έδιναν στη φήμη της, αποκαλύπτει το μέγεθος της εισβολής στην ιδιωτική ζωή της».\nΗ Μέγκαν Μαρκλ δήλωσε μετά την ανακοίνωση της δικαστικής απόφασης ότι πρόκειται για νίκη για οποιονδήποτε αισθάνεται φοβισμένος να ορθώσει το ανάστημά του για ό,τι είναι σωστό στην ζωή και πρόσθεσε ότι ήρθε η ώρα για την αλλαγή της βιομηχανίας του Τύπου. Είχε τονίσει, επίσης, ότι η διαμάχη της ενάντια στα τάμπλοιντ δεν ήταν θέμα χρημάτων αλλά αρχών.


14o Νηπιαγωγείο Νίκαιας: ΕΥΡΩΠΑΪΚΗ ΗΜΕΡΑ ΚΑΘΑΡΙΣΜΟΥ-ΑΝΑΚΟΙΝΩΣΗ\nΕΥΡΩΠΑΪΚΗ ΗΜΕΡΑ ΚΑΘΑΡΙΣΜΟΥ\nΠάρτε κι εσείς μέρος στην Ευρωπαϊκή Ημέρα Καθαρισμού,\n8 - 10 Μαΐου 2015!\n3. Η δράση καθαρισμού σας θα καταχωρηθεί στο χάρτη και εφόσον το επιθυμείτε θα ανακοινωθεί στη σελίδα Facebook της HELMEPA, ώστε να ενημερωθούν και άλλοι ενδιαφερόμενοι.\nΤο φυσικό περιβάλλον της Ελλάδας είναι η μεγαλύτερη μας κληρονομιά.\nΒοηθήστε να το απαλλάξουμε από τα σκουπίδια, αναδεικνύοντας τη φυσική ομορφιά του και προβάλλοντας πανευρωπαϊκά το σεβασμό μας γι’ αυτό!\nΤο νηπιαγωγείο μας στα πλαίσια του περιβαλλοντικού προγράμματος που εκπονεί και με ευκαιρία την Ευρωπαϊκή Ημέρα Καθαρισμού, θα μεταβεί στο κηποθέατρο Νίκαιας , τη Παρασκευή 8 Μαϊου 2015.\nΗ μετακίνηση θα γίνει με τα πόδια. Τα παιδιά να φορούν άνετα ρούχα και παπούτσια, το καπέλο είναι απαραίτητο. Να έχουν μαζί τους φαγητό και νερό.\nΟι δραστηριότητες μας θα είναι οι εξής:\n9-10 Καθαρισμός. Ευχαριστούμε τη SANITAS για το υποστηρικτικό υλικό που μας έστειλε (σακκούλες, γάντια, τσάντες και μερικά καπέλα με ωραία περιβαλλοντικά συνθήματα)\nΠαρατήρηση της χλωρίδας και πανίδας του κήπου.\nΠικ-νικ και ελεύθερο παιχνίδι με τα κουβαδάκια μας και στη παιδική χαρά.\nΝα ξέρετε θα λερωθούμε αλλά θα το ευχαριστηθούμε.\nLabels: ΑΝΑΚΟΙΝΩΣΕΙΣ, ΕΚΠΑΙΔΕΥΤΙΚΕΣ ΕΠΙΣΚΕΨΕΙΣ, ΝΟΙΑΖΟΜΑΙ, ΠΕΡΙΒΑΛΛΟΝ, ΣΥΝΕΡΓΑΣΙΕΣ